[pic] | COMISIA COMUNITĂŢILOR EUROPENE |

Bruxelles, 28.1.2008

COM(2008) 36 final

Propunere de

REGULAMENT AL CONSILIULUI

de menținere a Regulamentului (CE) nr. 71/97 al Consiliului de extindere a taxei antidumping instituite la importurile de biciclete originare din Republica Populară Chineză în cazul importurilor de anumite componente pentru biciclete din Republica Populară Chineză

(prezentată de Comisie)

EXPUNERE DE MOTIVE

CONTEXTUL PROPUNERII |

Motivele și scopul propunerii Prezenta propunere se referă la aplicarea Regulamentului (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, modificat ultima dată prin Regulamentul (CE) nr. 2117/2005 al Consiliului din 21.12.2005 (denumit în continuare „regulamentul de bază”), în cadrul procedurii de reexaminare a măsurilor antidumping privind importurile de componente de bază pentru biciclete originare din Republica Populară Chineză. |

Context general Prezenta propunere se înscrie în contextul punerii în aplicare a regulamentului de bază și reprezintă rezultatul unei anchete care s-a desfășurat în conformitate cu cerințele procedurale și de fond prevăzute în regulamentul de bază. |

Dispozițiile existente în domeniul propunerii Regulamentul (CE) nr. 71/97 al Consiliului de extindere a taxei antidumping definitive instituite prin Regulamentul (CEE) nr. 2474/93 asupra bicicletelor originare din Republica Populară Chineză la importurile de anumite componente pentru biciclete din Republica Populară Chineză. Valoarea acestei taxe extinse este de 48,5%. |

Coerența cu alte politici și obiective ale Uniunii Nu este cazul. |

CONSULTAREA PăRțILOR INTERESATE șI EVALUAREA IMPACTULUI |

Consultarea părților interesate |

Părțile interesate vizate de procedură au avut deja ocazia de a-și apăra interesele în timpul anchetei, în conformitate cu dispozițiile regulamentului de bază. |

Obținerea și utilizarea expertizei |

Nu a fost nevoie de o expertiză externă. |

Evaluarea impactului Prezenta propunere este rezultatul aplicării regulamentului de bază. Regulamentul de bază nu prevede o evaluare generală a impactului, dar include o listă completă a condițiilor care necesită o evaluare. |

ELEMENTELE JURIDICE ALE PROPUNERII |

Rezumatul acțiunii propuse La 28 noiembrie 2006, Comisia a inițiat o reexaminare ex officio a măsurii în vigoare împotriva eludării referitoare la importurile de componente de bază pentru biciclete originare din Republica Populară Chineză. Scopul anchetei de reexaminare a fost să analizeze dacă se produc în continuare sau dacă este probabil să se producă din nou cazuri de eludare a taxei antidumping asupra bicicletelor originare din Republica Populară Chineză. Ancheta a constatat că nu exista nicio eludare, dar a stabilit că este probabilă producerea din nou a eludării, deși cu caracter restrâns, în cazul eliminării măsurilor împotriva eludării. Având în vedere această constatare, se propune menținerea măsurii. |

Temei juridic Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, astfel cum a fost modificat ultima dată prin Regulamentul (CE) nr. 2117/2005 al Consiliului. |

Principiul subsidiarității Propunerea intră în domeniul de competență exclusivă a Comunității. În consecință, principiul subsidiarității nu se aplică. |

Principiul proporționalității Propunerea respectă principiul proporționalității din următorul motiv: |

Tipul acțiunii este descris în regulamentul de bază menționat anterior și nu permite luarea unei decizii la nivel național. |

Alegerea instrumentelor |

Instrumentul propus: regulament. |

Alte mijloace nu ar fi potrivite, deoarece regulamentul de bază nu prevede opțiuni alternative. |

IMPLICAțII BUGETARE |

Propunerea nu are nicio implicație asupra bugetului Comunității. |

1. Propunere de

REGULAMENT AL CONSILIULUI

de menținere a Regulamentului (CE) nr. 71/97 al Consiliului de extindere a taxei antidumping instituite la importurile de biciclete originare din Republica Populară Chineză în cazul importurilor de anumite componente pentru biciclete din Republica Populară Chineză

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] (denumit în continuare „regulamentul de bază”), în special articolele 9, 11 alineatul (3) și 13 alineatul (4),

după consultarea Comitetului consultativ,

întrucât:

A. PROCEDURĂ

1. Măsuri în vigoare

(1) În septembrie 1993, prin Regulamentul (CEE) nr. 2474/93[2], Consiliul a instituit o taxă antidumping definitivă de 30,6% la importurile de biciclete originare din Republica Populară Chineză („RPC”). În urma ultimei reexaminări, această taxă a fost ridicată la 48,5% prin Regulamentul nr. 1095/2005 al Consiliului[3] („ măsură principală ”).

(2) În ianuarie 1997, în urma unei anchete privind supozițiile de eludare a taxei antidumping menționate anterior, prin asamblarea de biciclete în Comunitate folosindu-se componente chinezești pentru biciclete, Consiliul, în temeiul articolului 13 din regulamentul de bază, a extins taxa antidumping instituită pentru bicicletele originare din RPC la importurile de componente de bază pentru biciclete originare din RPC, prin Regulamentul (CE) nr. 71/97[4] („ măsură împotriva eludării ”). De asemenea, măsura împotriva eludării a stipulat că ar trebui stabilit un regim de exonerare pentru a permite asamblorilor care nu eludează măsura privind bicicletele să importe componente chinezești pentru biciclete scutite de taxa antidumping, prin exceptarea acestora de la aplicarea măsurii extinse la componentele pentru biciclete.

(3) În iunie 1997, Comisia adoptat Regulamentul (CE) nr. 88/97[5] privind autorizarea scutirii importurilor de anumite componente pentru biciclete originare din RPC de la extinderea menționată anterior, stabilind astfel cadrul legal pentru funcționarea regimului de scutire ( „regim de scutire” ).

(4) Ca rezultat al celor trei măsuri menționate anterior, în prezent, este în vigoare o taxă antidumping de 48,5% asupra bicicletelor originare din RPC și această taxă se extinde la anumite componente pentru biciclete originare din RPC, dar asamblorii din cadrul Comunității care nu eludează măsura pot fi scutiți de această taxă din urmă, și anume de taxa asupra componentelor pentru biciclete.

2. Motivele reexaminării

(5) Din momentul extinderii măsurilor la importurile de anumite componente pentru biciclete, Comisia a acordat o scutire de la măsura împotriva eludării pentru un număr important de societăți cu sediul în Comunitate. Comisia a primit în continuare cereri de scutire, astfel crescând semnificativ numărul părților care au solicitat o scutire. În același timp, nu au existat indicii clare care să semnaleze practici de eludare din partea societăților cărora li s-a acordat o scutire.

(6) În plus, Comisia a avut la dispoziție dovezi prima facie suficiente că, în cazul în care se suprimă măsura împotriva eludării, practicile de eludare nu ar continua sau nu s-ar produce din nou.

(7) Pe lângă aceasta, măsura împotriva eludării este în vigoare de zece ani și nu a fost reexaminată niciodată din momentul introducerii acesteia.

(8) După ce a stabilit, după consultarea Comitetului consultativ, că existau dovezi suficiente pentru inițierea unei reexaminări în conformitate cu articolul 13 alineatul (4) și 11 alineatul (3) din regulamentul de bază, Comisia a inițiat această reexaminare a măsurii împotriva eludării, la 28 noiembrie 2006, prin publicarea unui aviz de deschidere în Jurnalul Oficial al Uniunii Europene [6].

3. Ancheta

(9) Scopul anchetei a constat în evaluarea necesității de a menține măsura împotriva eludării.

3.1. Perioada de anchetă

(10) Ancheta a acoperit perioada cuprinsă între 1 octombrie 2005 și 30 septembrie 2006 (denumită în continuare „perioada de anchetă a reexaminării” sau PAR). Analiza tendințelor relevante pentru evaluarea probabilității unei continuări sau reapariții a eludării a cuprins perioada începând din 2003 până la sfârșitul PAR („perioada examinată”).

3.2. Părțile vizate de anchetă

(11) Comisia a informat în mod oficial asamblorii cunoscuți din Comunitate și asociațiile acestora cu privire la deschiderea reexaminării. Părților interesate li s-a dat posibilitatea de a-și face cunoscute în scris punctele de vedere și de a solicita o audiere până la termenul limită fixat în avizul de deschidere.

(12) S-a acordat dreptul la audiere tuturor părților interesate care au solicitat acest lucru și au arătat că existau motive speciale pentru care ar trebui să fie audiate.

(13) Având în vedere numărul aparent ridicat de asamblori din cadrul Comunității vizați de această anchetă a reexaminării, s-a considerat oportună aplicarea metodei de eșantionare, în conformitate cu articolul 17 din regulamentul de bază. Pentru a permite Comisiei să selecționeze un eșantion, părților de mai sus li s-a cerut, în conformitate cu articolul 17 alineatul (2) din regulamentul de bază, să se facă cunoscute în termen de 15 zile de la deschiderea anchetei și să furnizeze Comisiei informațiile solicitate în avizul de deschidere.

(14) Un număr important de asamblori din Comunitate – 158 de societăți – au completat în mod corespunzător formularul de eșantionare și au acceptat să coopereze în continuare în cadrul anchetei. Au fost selectate pentru eșantionare opt din cele 158 de societăți considerate ca fiind reprezentative pentru industria comunitară în materie de capacitate de asamblare și de vânzări de biciclete în Comunitate. Cei opt asamblori din Comunitate incluși în eșantion reprezentau aproximativ o treime din totalul producției la nivelul industriei comunitare, pe parcursul PAR; pe când cei 158 de asamblori din Comunitate menționați anterior reprezentau aproape întreaga producție din cadrul Comunității. Eșantionul a constituit cea mai mare capacitate reprezentativă de producție și de vânzări de biciclete din Comunitate care putea să fie analizată în mod convenabil în termenul disponibil.

(15) În conformitate cu articolul 17 alineatul (2) din regulamentul de bază, părțile interesate au fost consultate cu privire la eșantionul selectat și nu au ridicat obiecții în legătură cu aceasta.

(16) Au fost transmise chestionare celor opt asamblori incluși în eșantion și s-au primit din partea acestora răspunsuri la chestionare.

(17) Comisia a cercetat și a verificat toate informațiile considerate necesare pentru analiză și a întreprins vizite de verificare la sediile următorilor asamblori din Comunitate incluși în eșantion:

- Planet'Fun S.A., Périgny, Franța;

- Decathlon Italia SRL, Milano, Italia;

- F.lli Masciaghi SPA, Basiano, Italia;

- Denver SRL, Dronero-Cuneo, Italia.

B. PRODUSUL SUPUS REEXAMINĂRII

(18) Produsul care face obiectul reexaminării este reprezentat de componentele de bază pentru biciclete:

- cadre de bicicletă vopsite sau anodizate sau lustruite și/sau lăcuite, în prezent încadrate la codul NC ex 8714 91 10,

- furci frontale de bicicletă vopsite sau anodizate sau lustruite și/sau lăcuite, în prezent încadrate la codul NC ex 8714 91 30,

- deraioare, în prezent încadrate la codul NC 8714 99 50,

- dispozitive de pedalare, în prezent încadrate la codul NC 8714 96 30,

- pinioane de roți libere, în prezent încadrate la codul NC 8714 93 90, sub formă de seturi sau nu,

- alte frâne, în prezent încadrate la codul NC 8714 94 30,

- manete de frână, în prezent încadrate la codul NC 8714 94 90, sub formă de seturi sau nu,

- roți complete cu sau fără camere, anvelope și pinioane, în prezent încadrate la codul NC ex 8714 99 90 și

- ghidoane, în prezent încadrate la codul NC 8714 99 10, prezentate sau nu cu pipe, manete de frână și/sau schimbătoare de viteză atașate,

originare din Republica Populară Chineză („produsul în cauză”). Codurile NC menționate anterior sunt prezentate numai cu titlu informativ.

C. ELUDAREA MĂSURILOR ÎMPOTRIVA ELUDĂRII ȘI CARACTERUL DURABIL

1. Cadrul juridic

(19) În vederea evaluării necesității de a menține măsura împotriva eludării, astfel cum se menționează anterior la considerentul 9, prezenta reexaminare analizează dacă eludarea sub forma operațiunilor de asamblare a avut loc pe parcursul PAR, precum și dacă aceste circumstanțe au avut un caracter durabil.

(20) Mai exact, s-a analizat dacă s-au îndeplinit, pe parcursul PAR, criteriile pentru eludare sub forma operațiunilor de asamblare, în conformitate cu articolul 13 alineatul (2) din regulamentul de bază, și dacă este posibil ca aceste criterii să fie îndeplinite în cazul în care s-ar elimina măsura împotriva eludării.

(21) Pentru a facilita consultarea, aceste criterii sunt prezentate mai jos:

„(a) operațiunea a început sau s-a intensificat semnificativ de la sau chiar înainte de deschiderea anchetei antidumping, iar piesele în cauză provin din țara care face obiectul măsurilor; precum și

(b) piesele constituie 60 % sau mai mult din valoarea totală a pieselor produsului asamblat; cu toate acestea, nu se consideră în nici un caz că există eludare atunci când valoarea adăugată pieselor încorporate în cursul operațiunii de asamblare sau de finalizare este mai mare de 25 % din costul de fabricație; și

(c) efectele corective ale taxei sunt compromise în ceea ce privește prețurile și/sau cantitățile produsului analog asamblat și există dovada unui dumping în ceea ce privește valorile normale stabilite anterior pentru produsele analoage sau similare”.

2. Existența eludării pe parcursul PAR

(22) S-a analizat dacă, pe parcursul PAR, asamblorii din cadrul Comunității au eludat măsura în vigoare împotriva eludării.

(23) Toate societățile care au cooperat la anchetă au fost asamblori din cadrul Comunității scutiți de măsura împotriva eludării, și anume aceștia puteau importa și utiliza componente chinezești pentru biciclete destinate asamblării bicicletelor acestora, fără taxă antidumping, în cazul în care proporția acestor componente chinezești nu depășea 60% din valoarea totală a componentelor bicicletelor asamblate. Ancheta a indicat că asamblorii selecționați pentru eșantion din cadrul Comunității respectau această normă, întrucât nu s-a constatat că utilizarea de către aceștia a componentelor chinezești depășea 60%.

(24) În urma evaluării celor opt asamblori selecționați pentru eșantion din cadrul Comunității și a celor 158 de formulare de eșantionare completate, s-a stabilit că proporția medie a componentelor chinezești aferente celor opt asamblori selecționați pentru eșantion era de 37%, și anume clar inferioară pragului de 60%. Proporția globală aferentă tuturor asamblorilor care au cooperat era chiar mai scăzută și s-a situat la 29% pe parcursul PAR.

(25) Proporțiile menționate anterior, corespunzătoare anilor 2003, 2004 și 2005, sunt prezentate în graficul de mai jos:

[pic]

(26) Având în vedere faptul că unul dintre criteriile de eludare nu a fost îndeplinit, s-a constatat că asamblorii respectivi nu eludau măsurile existente și că respectau condițiile privind scutirile de care beneficiau.

(27) Procentul asamblorilor din cadrul Comunității care cooperau era foarte ridicat, și anume mai mare de 90% în materie de volum al bicicletelor vândute de asamblorii CE și nu s-a identificat nicio dovadă a eludării măsurii principale de către alți asamblori de biciclete. Prin urmare, și în lipsa unor dovezi contrare, se poate concluziona că, pe parcursul PAR, nu a avut loc nicio eludare a măsurii principale.

3. Caracter durabil

(28) În temeiul articolului 11 alineatul (3) din regulamentul de bază, s-a analizat în continuare dacă absența practicilor de eludare ar avea un caracter durabil, și anume, dacă nu era posibilă reapariția eludării în cazul eliminării măsurii împotriva eludării.

3.1. Începerea sau creșterea semnificativă a operațiunii de asamblare

(29) S-a analizat mai întâi dacă operațiunile de asamblare începeau sau creșteau în mod semnificativ în urma eliminării măsurii împotriva eludării. În acest sens, se amintește faptul că, pe parcursul anchetei inițiale împotriva eludării, s-a constatat că, în 1993, ulterior instituirii măsurilor principale privind bicicletele chinezești, s-a înregistrat o creștere semnificativă a operațiunilor de asamblare a componentelor chinezești pentru biciclete până în 1997, când s-a instituit măsura împotriva eludării. S-au produs schimbări semnificative ale modelului comercial: importurile de biciclete chinezești au scăzut dramatic, în timp ce importurile de componente chinezești au început să crească rapid. Experiența anterioară arată că, în absența unei măsuri împotriva eludării, există riscul ca importurile de componente chinezești și operațiunile de asamblare a bicicletelor prin utilizarea acestor componente să poată crește din nou în mod semnificativ.

(30) În plus, ancheta a indicat că, în general, componentele chinezești pentru biciclete sunt mai ieftine decât componentele pentru biciclete de orice altă origine. Prin urmare, în cazul în care unii asamblori din Comunitate ar spori utilizarea de componente chinezești, atunci alții ar începe probabil, deopotrivă, să utilizeze mai multe componente chinezești pentru a rămâne competitivi.

(31) Având în vedere cele expuse anterior, nu se poate exclude faptul că eliminarea măsurii împotriva eludării ar avea drept rezultat o creștere substanțială a importurilor de componente chinezești, precum și a operațiunilor de asamblare.

3.2. Criterii privind limita de 60% de componente chinezești

(32) S-a analizat probabilitatea ca proporția de componente chinezești utilizate de asamblorii CE să depășească 60% din valoarea tuturor componentelor utilizate pentru asamblarea bicicletelor, în cazul eliminării măsurii împotriva eludării.

(33) Se amintește faptul că, astfel cum s-a menționat anterior la considerentul 24, proporția medie globală a componentelor chinezești a fost de 29% pe parcursul PAR, și anume cu mult sub pragul de 60%. Proporția medie a celor opt producători selecționați pentru eșantion a fost întrucâtva mai mare, de 37%.

(34) Ancheta a indicat că următoarele considerente pot, într-o oarecare măsură, să explice motivul pentru care asamblorii CE au utilizat proporții de componente chinezești cu mult sub pragul de 60% permis de normele privind scutirea acestora:

- Cel mai important aspect este că fiecare model al producătorilor CE care beneficiază de scutire trebuie să respecte regula de 60%, iar modelele de calitate înaltă (pentru care se utilizează mai puține componente chinezești sau niciuna) denaturează media componentelor chinezești;

- Fluctuațiile constante ale prețurilor componentelor importate, costurile de transport, cursurile de schimb, precum și alte considerente practice necesită păstrarea de către asamblorii CE a unei marje de manevră pentru a nu risca să-și piardă dreptul la scutire.

(35) Cu toate acestea, este deosebit de dificil să se stabilească dacă considerentele menționate anterior oferă o explicație pertinentă pentru decalajul semnificativ dintre proporția actuală a componentelor chinezești pentru biciclete utilizate de asamblorii CE și plafonul de 60% permis de normele privind eludarea și regimul de scutire.

(36) În plus, unii dintre asamblorii din Comunitate au declarat că au importat mai puțin de 60% de componente chinezești pentru biciclete în scopul respectării obligațiilor care decurg din exonerările care le-au fost acordate.

(37) De fapt, astfel cum s-a prezentat deja la considerentul 30, componentele chinezești pentru biciclete sunt, în general, mai ieftine decât componentele pentru biciclete de orice altă origine și, din acest motiv, asamblorii din cadrul Comunității pot să înceapă să utilizeze mai multe componente chinezești pentru a ține pasul cu concurenții acestora.

(38) Prin urmare, perspectiva este, într-o oarecare măsură, ambivalentă. Pe de o parte, având în vedere decalajul semnificativ dintre proporția de componente chinezești utilizată efectiv și cea permisă, riscul ca, pe termen scurt, asamblorii de biciclete să depășească pragul de 60% nu apare ca fiind evident.

(39) Pe de altă parte, pe termen mediu, asamblorii de biciclete chinezești ar dispune încă de o motivație foarte puternică de a importa peste limita permisă de 60% și astfel ar putea începe din nou să eludeze măsura principală, introducând în CE așa-numitele piese parțial sau integral detașate, și anume biciclete aproape întregi în containere separate. Aceasta ar conduce din nou, de fapt, la eludarea care a avut loc în anii ’90, înainte de introducerea măsurii împotriva eludării și ar avea ca rezultat o depășire evidentă a pragului de 60%.

(40) Având în vedere cele expuse anterior și întrucât motivația de a importa mai mult decât pragul permis de 60% este în mod real foarte puternică, se pare că există un anumit risc ca limita de 60% să fie depășită în cazul eliminării măsurilor.

(41) În ceea ce privește regula de 25% valoare adăugată, care este o excepție la criteriul privind pragul de 60%, s-a constatat că valoarea medie adăugată de asamblorii CE – pe baza celor 158 de răspunsuri la formularele de eșantionare – a fost de 20% pe parcursul PAR. Referitor la cele opt societăți selecționate pentru eșantion, valoarea medie adăugată a acestora a fost de 22% pe parcursul PAR. Luând în considerare nivelul scăzut al producției comunitare de componente, cel mai probabil, această valoare adăugată nu ar depăși pragul de 25%, în cazul în care proporția de componente chinezești ar fi superioară pragului de 60%. Prin urmare, este puțin probabil ca asamblorii din cadrul Comunității să aducă o valoare adăugată mai mare de 25%.

3.3. Compromiterea efectelor corective ale taxei, în materie de prețuri de vânzare sau de cantități, și dumping

(42) A fost necesar să se analizeze dacă efectele corective ale taxei antidumping ar fi compromise, precum și dacă dumpingul s-ar produce din nou în cazul eliminării măsurii de eludare. Cu toate acestea, în condițiile actuale ale pieței, și anume când există măsura împotriva eludării și regimul de scutire aferent, a fost imposibilă efectuarea unei analize judicioase pentru a constata dacă taxele ar fi compromise în materie de prețuri de vânzare și dacă ar exista dumping, întrucât, pentru a fi calculate, prețurile CE ar fi trebuit să se bazeze pe situația în care bicicletele ar fi fost compuse exclusiv din componente chinezești. În schimb, bicicletele CE asamblate pe parcursul PAR erau alcătuite din componente de origini diverse, inclusiv din CE, RPC și din alte țări terțe.

(43) Cu toate acestea, se amintește faptul că, pe parcursul anchetei care a dus la stabilirea măsurii împotriva eludării în 1997, s-a dovedit că efectul corectiv al taxei asupra bicicletelor chinezești era compromis în materie de prețuri de vânzare, iar dumpingul a existat. În lipsa prețurilor comparabile în decursul PAR, sunt în continuare valabile constatările acestei anchete anterioare privind compromiterea și antidumpingul, astfel cum se menționează la considerentele 19-24 ale măsurii împotriva eludării.

D. CONCLUZII

(44) Reexaminarea a arătat că, în prezent, se pare că nu există nicio eludare. Totuși, reexaminarea a arătat, deopotrivă, că nu se poate exclude în totalitate riscul reapariției eludării. Pe baza analizei realizate anterior, se pare că există un risc, deși restrâns, ca, pe termen mediu, absența actuală a eludării să înceteze în cazul în care s-ar elimina măsura împotriva eludării, întrucât asamblorii din cadrul Comunității ar putea să sporească semnificativ operațiile de asamblare prin utilizarea mai multor componente chinezești pentru biciclete decât pragul de 60%, ceea ce ar compromite efectele corective ale taxei antidumping asupra bicicletelor chinezești.

(45) În consecință, se menține măsura împotriva eludării pentru a asigura că măsura principală, și anume taxa antidumping asupra bicicletelor, este eficientă și nu poate fi compromisă prin eludare sub forma operațiunilor de asamblare,

ADOPTĂ PREZENTUL REGULAMENT:

Articolul 1

Se men ține în continuare extinderea taxei antidumping instituite asupra bicicletelor originare din Republica Populară Chineză la importurile de anumite componente pentru biciclete originare din Republica Populară Chineză prin Regulamentul (CE) nr. 71/97 al Consiliului, iar reexaminarea privind aceste importuri este finalizată.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu,

Președintele

[1] JO L 56, 6.3.1996, p. 1. Regulament modificat ultima dată prin Regulamentul (CE) nr. 2117/2005 al Consiliului (JO L 340, 23.12.2005, p. 17).

[2] JO L 228, 9.9.1993, p. 1.

[3] JO L 183, 14.7.2005, p. 1.

[4] JO L 16, 18.1.1997, p. 55.

[5] JO L 17, 21.1.1997, p. 17.

[6] JO C 289, 28.11.2006, p. 15.